ຫວຽດນາມ ແລະ ກຳປູເຈຍ ສືບຕໍ່ເພີ່ມທະວີການຮ່ວມມືເພື່ອພັດທະນາບັນດາແຂວງຊາຍແດນ
ຕອນເຊົ້າວັນທີ 10 ມັງກອນ, ກອງປະຊຸມການຮ່ວມມື ແລະ ພັດທະນາບັນດາແຂວງຊາຍແດນຫວຽດນາມ - ກຳປູເຈຍຄັ້ງທີ 10 ໄດ້ໄຂຂຶ້ນຢູ່ ນະຄອນ ໂຮ່ຈິມີນ ພາຍໃຕ້ການເປັນປະທານຂອງທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ຟ້າມບີງມີງ ແລະ ທ່ານຮອງນາຍົກລັດຖະມົນຕີ ລັດຖະມົນຕີກະຊວງພາຍໃນ ກຳປູເຈຍ Sar Kheng ພ້ອມດ້ວຍການນຳ, ເຈົ້າຫນ້າທີ່ຂັ້ນສູງຂອງບັນດາກະຊວງ, ຂະແຫນງການທອ້ງຖິ່ນບັນດາແຂວງຊາຍແດນສອງປະເທດ.
ທ່ານຮອງນາຍົກລັດຖະມົນຕີ, ລັດຖະມົນຕີກະຊວງການຕ່າງປະເທດຫວຽດນາມ ຟ້າມບີງມີງ ແລະ ທ່ານຮອງນາຍົກລັດຖະມົນຕີ ລັດຖະມົນຕີກະຊວງພາຍໃນ ກຳປູເຈຍ Sar Kheng ເປັນປະທານກອງປະຊຸມ
ກ່າວຄຳເຫັນທີ່ກອງປະຊຸມ, ທ່ານຮອງນາຍົກລັດຖະມົນຕີ ຟ້າມບີງມີງ ໃຫ້ຮູ້ວ່າ: ກອງປະຊຸມໄດ້ດຳເນີນໃນສະພາບການພົວພັນລະຫວ່າງສອງປະເທດນັບມື້ນັບພັດທະນາເຂົ້າສູ່ລວງເລິກ, ແທດຈິງ ແລະ ມີປະສິດທິຜົນ. ການພົວພັນດ້ານການເມືອງລະຫວ່າງສອງປະເທດນັບມື້ນັບໄດ້ຮັບການປັບປຸງ ແລະ ເພີ່ມທະວີ. ກ່ຽວກັບເສດຖະກິດ, ປີ 2018 ວົງເງິນການຄ້າສອງສົ້ນບັນລຸໄດ້ກວ່າ 4,6 ຕື້ USD ແລະ ຄາດວ່າຈະບັນລຸ 5 ຕື້ USD ກ່ອນປີ 2020. ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມ ຟ້າມບີງມີງ ໃຫ້ຮູ້ວ່າ:
“ການແລກປ່ຽນດ້ານການຄ້າຊາຍແດນລະຫວ່າງສອງປະເທດນັບມື້ນັບພັດທະນາຢ່າງຟົດຟື້ນ, ສອງຝ່າຍໄດ້ສຳເລັດການເຈລະຈາ ແລະ ກ້າວໄປເຖິງການລົງນາມໃນສັນຍາການຄ້າຊາຍແດນ, ຕະຫລາດຊາຍແດນແບບຢ່າງ ຫວຽດນາມ - ກຳປູເຈຍ ໄດ້ປະຕິບັດສຳເລັດ 90% ວຽກງານກໍ່ສ້າງ ແລະ ຈະນຳເຂົ້າເຄື່ອນໄຫວໃນຕົ້ນປີ 2019. ພ້ອມກັນນັ້ນ ບັນດາຄູ່ດ່ານຊາຍແດນຈະໄດ້ຮັບການຍົກລະດັບ, ປັບປຸງລະບຽບການບໍລິຫານເທື່ອລະກ້າວ, ຫລຸດຜ່ອນເວລາເຮັດລະບຽບການພາສີ.”
ທ່ານຮອງນາຍົກລັດຖະມົນຕີ, ລັດຖະມົນຕີກະຊວງພາຍໃນ ກຳປູເຈຍ Sar Kheng ຕີລາຄາສູງຄວາມມານະພະຍາຍາມຂອງອຳນາດການປົກຄອງ, ພະນັກງານປະຕິບັດຫນ້າທີ່ຢູ່ບັນດາແຂວງຕິດກັບຊາຍແດນສອງປະເທດ ໄດ້ສົມທົບກັນຢ່າງແຫນ້ນແຟ້ນໃນການປະຕິບັດແຜນການຮ່ວມມືຊື່ງກອງປະຊຸມຄັ້ງທີ 9 ໃນປີ 2017 ໄດ້ເປັນເອກະພາບ. ບັນດາແຂວງຊາຍແດນລະຫວ່າງສອງປະເທດ ໄດ້ປັບປຸງ, ເສີມຂະຫຍາຍການພົວພັນຮ່ວມມືທີ່ດີ, ຮັກສາຕ/ຄວາມເປັນລະບຽບຮຽບຮ້ອຍເຂດຊາຍແດນ, ເພີ່ມທະວີການແລກປ່ຽນດ້ານການຄ້າ, ການເຂົ້າອອກເມືອງ, ເອົາໃຈໃສ່ລົງທຶນຮ່ວມມືໃນບັນດາຂົງເຂດການສຶກສາ, ໄຟຟ້າ, ຄົມມະນາຄົມຂົນສົ່ງ, ຂີດຂັ້ນປັກຫລັກໝາຍຊາຍແດນ.
(ແຫຼ່ງຄັດຈາກ VOV)